कोटा. ऐसी कई दुल्हनें हैं, जिनको एनआरआई दूल्हों ने अमेरिका, आस्ट्रेलिया, सउदी अरब जैसे देशों की चकाचौंध दिखाकर धोखा दिया। कोटा के महिला परामर्श केन्द्र पर हर दो-तीन माह में एक केस ऐसा जाता है, जिसमें लड़के-लड़कियां एनआरआई से शादी करके धोखा खाते हैं। पिछले 12 सालों से परिवारों को टूटने से बचाने का प्रयास कर रहे राजेश यंगब्लड बताते हैं कि पहले ऐसे मामले पंजाब, दिल्ली और गुड़गांव में ज्यादा आते थे, लेकिन पिछले दो-तीन सालों से राजस्थान में भी ऐसे मामलों की संख्या तेजी से बढ़ने लगी है। कोटा की भी कई लड़कियां एनआरआई दूल्हों के झांसे में आकर परेशानी झेल रही हैं। ऐसे मामलों पर पढ़े भास्कर की स्पेशल रिपोर्ट...
शादी के 10 दिन बाद ही दुल्हन को छोड़कर चला गया अमेरिका
पंकजअग्रवाल की नार्थ कैरोलिना में लाखों के पैकेज पर नौकरी है। तीन साल पहले सरस्वती कॉलोनी की आशा से शादी हुई। आशा के पिता ने दामाद को 20 लाख के डायमंड और सोने-चांदी के जेवरात दहेज में दिए। शादी के 10 दिन बाद ही पंकज आंखों में धूल झोंककर अमेरिका चला गया। शादी को 4 साल से ज्यादा हो गए, लेकिन पंकज नहीं लौटा। आशा की सारी आशाएं निराशा में बदल गई...जैसे-तैसे उसने खुद को संभाला, लेकिन परिजनों ने उसका साथ छोड़ दिया। आशा अब अपने दादा-दादी के साथ बची जिंदगी में खुशियां तलाश रही हैं।
1 साल बाद मालूम पड़ा-दूल्हे ने सऊदी जाकर कर लिया निकाह
लाड़पुरानिवासी रुबीना के साथ भी कुछ ऐसा ही वाक्या हुआ। उसके घर सऊदी अरब में लाखों के पैकेज वाले नागौर निवासी सलीम अंसारी का रिश्ता आया तो घर में सभी खुश हो गए। एनआरआई दूल्हे ने शुरुआत में तो सबको बहुत मान-सम्मान दिया और जमात-बिरादरी में सास-ससुर की भी खातिरदारी होती। एक साल बाद ही पता चला कि सलीम ने सऊदी अरब में चुपचाप दूसरी शादी कर ली है। सलीम ने धोखा दिया तो रुबीना ने उसके खिलाफ मुकदमा कर दिया। अब दोनों का तलाक हो चुका है।
शादी के बाद दे दिया धोखा
जवाहरनगर की मोनिका का मामला थोड़ा अलग है। वह कंपनी के काम के सिलसिले में अमेरिका गई तो वहां दिल्ली के राकेश से दिल मिल गया। दोनों की पसंद और काम एक जैसा था तो घरवालों ने शादी कर दी। शादी के कुछ महीनों बाद से ही राकेश ने तेवर दिखाने शुरू कर दिए। वो उसे दिल्ली में छोड़कर परमानेंट अमेरिका चला गया। अब कोर्ट में मुकदमा चल रहे है।
पासपोर्ट रद्द नहीं हुआ
महावीर नगर निवासी लक्ष्मी गुलवानी की शादी जनवरी, 2015 में एनआरआई दिलीप गुलवानी से हुई। दक्षिण अफ्रीका के बाद अबुधाबी की एक कंपनी में सेल्स एग्जीक्यूटिव की नौकरी करने वाले गुलवानी ने धोखे से लक्ष्मी के सारे कागजात लेकर उसे भगा दिया। वधू पक्ष ने दहेज में 5 लाख की मोटी रकम के साथ 20 तोला सोना भी दिया था। लक्ष्मी अपना दहेज का सामान और पति का पासपोर्ट रद्द कराने के लिए तीन राज्यों (मध्यप्रदेश-राजस्थान और गुजरात) की पुलिस के साथ ही आयोगों के दफ्तर-दर-दफ्तर भटक रही हैं। हाल ही में राज्य महिला आयोग अध्यक्ष सुमन शर्मा से मिलकर गुहार लगाई थी।
ऑस्ट्रेलिया गया तो आया ही नहीं
दादाबाड़ी निवासी ज्योति की शादी 4 साल पहले स्टेशन के विक्रम से हुई। विक्रम की ऑस्ट्रेलिया में जॉब लगने पर वो चला गया और वापस नहीं लौटा। विक्रम को ग्रीन कार्ड इश्यू नहीं हुआ, लेकिन उसके वहां दूसरी शादी करने की जानकारी आई। इसके बाद ज्योति ने विक्रम, ससुराल पक्ष के खिलाफ मुकदमा दर्ज करवा दिया। इधर, विक्रम ने भी ज्योति को तलाक के कागज भेज दिए हैं।
...लुटेरी दुल्हनें भी पीछे नहीं
- 30 नवंबर 2015 रामगंजमंडीके नंद किशोर पोरवाल ने औरंगाबाद की छाया से शादी की। अगले ही दिन छाया जेवरात, नकदी लूटकर भागी तो नंदकिशोर मिल गया। ट्रेन में छाया ने इंदौर निवासी दलाल ओमप्रकाश के साथ मिलकर महुआ-खंडवा के बीच चलती ट्रेन से नंदकिशोर को नर्मदा नदी में धक्का दे दिया।
- अक्टूबर2016 मेंजबलपुर की माधुरी उर्फ मधु उर्फ छाया ने बारां के पाठेड़ा गांव निवासी युवक से शादी की। वहीं, पाठेड़ा के ही एक दूसरे युवक से दुल्हन नेहा उर्फ निशा ठाकुर ने शादी की। दोनों दुल्हनें शादी के बाद पहने हुए सोने के जेवर लूटकर फरार हो गई। पुलिस ने नेहा ठाकुर उसकी मां रिंकू और दुल्हन माधुरी बहन सविता को गिरफ्तार किया।
- मार्च 2016कोविज्ञान नगर क्षेत्र निवासी युवक की माधुरी से शादी हुई। एक लाख 40 हजार में सौदा हुआ। शादी के 10 दिन बाद ही माधुरी सोने के दो हार, टोप्स अन्य गहने लेकर गायब हो गई। परिवाद पर पुलिस ने मुकदमा दर्ज किया, जिसमें पुलिस को लुटेरी दुल्हन की तलाश है।
पासपोर्ट की कॉपी रखें, आशंका हो तो दूतावास में शिकायत करें
पासपोर्टकी कॉपी अपने पास रखें, ताकि जरूरत पड़ने पर दूतावास को देकर त्वरित कार्रवाई हो सके। दूतावास चाहे तो इससे उसका वीजा तक कैंसिल हो सकता हैं। परिवार के बैक ग्राउंड की पूरी जानकारी और बायोडाटा की कॉपी सुरक्षित रखें। जिससे शादी हो उसकी जॉब, ऑफिस, सिटी, वहां के कानून की जानकारी रखें। फोटो के अलावा सभी जानकारियों से जुड़े ओरिजनल कागजात मंगवाएं।
-विवेक नंदवाना, सीनियर एडवोकेट
(परिवार की सामाजिक प्रतिष्ठा को ठेस नहीं पहुंचे, इसलिए भास्कर ने जानबूझकर सभी के नाम बदल दिए हैं।)
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva